4309 In die kragveld - Forum 2.0 - jimileroux.com
Posted by Jimi le Roux on September 30, 2020 at 4:38pm in Padlangs oordenkings
Ons begin ons reis deur die Woord met hierdie vers. God se Woord is anders as al die ontelbare woorde wat al deur mense gesê en geskryf is. Mense se woorde is dooie simbole, klanke of letters wat deur die hoorder of leser geïnterpreteer en verstaan moet word. Dit het geen intrinsieke krag nie. God se Woord is egter insigself "lewend en kragtig". Dit is deel van Hom – dit dra sy energie oor, dit skep en transformeer.
As jy die Bybel lees, begin die Heilige Gees werk. Hy maak 'n ekstra dimensie vir jou oop. Antieke letters en woorde begin persoonlik met jou praat. Jy voel die Woord bring jou by 'n keuse en jy moet antwoord: JA of NEE. As jy JA antwoord, begin jou lewe verander. Jou gedagtes verander, jou emosies verander, jou waardes verander. Jou prioriteite verander, jou doelwitte verander. JY verander! Staan hierdie jaar in die kragveld van die Woord en die Gees!
Almagtige God, dankie vir u Woord wat my lei en leer. Ek maak myself oop vir die Heilige Gees, om met die Woord tot in my siel en gees deur te dring en daar 'n diep werk te doen. Beoordeel my hart, Here, genees my siel, bring my gedagtes en woorde en dade in lyn met u wil. Amen.